pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-รองปลัดกระทรวงดิจิทัลฯ เป็นตัวแทนรับมอบรางวัล “โครงการเสริมสร้างคุณภาพชีวิตของนักเรียนในโรงเรียนที่ด้อยโอกาส”
วันพฤหัสบดีที่ 26 เมษายน 2561
รองปลัดกระทรวงดิจิทัลฯ เป็นตัวแทนรับมอบรางวัล “โครงการเสริมสร้างคุณภาพชีวิตของนักเรียนในโรงเรียนที่ด้อยโอกาส”
รองปลัดกระทรวงดิจิทัลฯ
นาวาอากาศเอก สมศักดิ์ ขาวสุวรรณ์ รองปลัดกระทรวงดิจิทัลเพื่อเศรษฐกิจและสังคม (ดีอี) เป็นตัวแทนรับมอบโล่และเกียรติบัตรในฐานะที่กระทรวงดิจิทัลฯ ให้ความร่วมมือในการดําเนินโครงการเสริมสร้างคุณภาพชีวิตของนักเรียนในโรงเรียนที่ด้อยโอกาส ประจําปี 2560 โดยมี พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม ประธานในพิธีฯ เป็นผู้มอบ โครงการฯ ดังกล่าวเกิดขึ้นจากความริเริ่มของสํานักงานรองนายกรัฐมนตรี (พลอากาศเอก ประจิน จั่นตอง) เพื่อสืบสานแนวทางประชารัฐ ภายใต้วัตถุประสงค์เพื่อต้องการเพิ่มโอกาสการเข้าถึงระบบการศึกษาด้วยเทคโนโลยีสมัยใหม่ และการมีส่วนร่วมในการเสริมสร้างสิ่งแวดล้อมที่ดี เป็นมิตรกับสิ่งแวดล้อม สร้างประโยชน์แก่โรงเรียนและชุมชนในพื้นที่ รวมถึงเป็นแบบอย่างเพื่อการขยายผลต่อไปยังโรงเรียนอื่นๆ ทั่วประเทศ โดยมีหน่วยงานภาครัฐ และภาคเอกชน เข้ามามีส่วนร่วมในการพัฒนาเด็กและเยาวชนที่จะเป็นกําลังสําคัญของชาติต่อไป เมื่อวันที่ 26 เมษายน 2561 ณ ตึกสันติไมตรีหลังนอก ทําเนียบรัฐบาล เขตดุสิต กรุงเทพฯ
*********************
รัฐบาลไทย-ข่าวทำเนียบรัฐบาล-นายกฯ กำชับสั่งการมาตรการเพื่อดูแลการแก้ปัญหาโควิด-19
วันพฤหัสบดีที่ 5 มีนาคม 2563
นายกฯ กําชับสั่งการมาตรการเพื่อดูแลการแก้ปัญหาโควิด-19
นายกฯ กําชับสั่งการมาตรการเพื่อดูแลการแก้ปัญหาโควิด-19
ศาสตราจารย์นฤมล ภิญโญสินวัฒน์ โฆษกประจําสํานักนายกรัฐมนตรี เปิดเผยว่านายกรัฐมนตรีกํากับดูแลทุกส่วนราชการที่เกี่ยวข้อง ในการดําเนินการตามข้อสั่งการนายกรัฐมนตรี: มาตรการระยะเร่งด่วน 14 ข้อ ในส่วนของหน้ากากอนามัย นั้น นายกรัฐมนตรีสั่งการอย่างเข้มงวด ห้ามการกักตุน จําหน่ายเกินราคา โดยผู้ฝ่าฝืนจะถูกดําเนินการตามกฎหมาย ทั้งนี้ โรงงานผลิตหน้ากากอนามัยสามารถผลิตเต็มกําลังได้ 1.3 ล้านชิ้นต่อวัน โดยศูนย์การกระจายและบริหารจัดการสินค้าหน้ากากอนามัย ซึ่งมีอธิบดีกรมการค้าภายในเป็น ผอ. ศูนย์ จะเป็นหน่วยงานที่รับผิดชอบการจัดสรรหน้ากากอนามัย โดยเบื้องต้น 7 แสนชิ้นต่อวันจะส่งไปยังสถานพยาบาลเพื่อบุคคลากรทางการแพทย์ และกระจายส่วนที่เหลือไปยังกลุ่มเสี่ยง และจําหน่ายแก่ประชาชน โดยกระทรวงพาณิชย์ และมหาดไทย ร่วมกันจัดเจ้าหน้าที่ตรวจรับทุกจุดจนถึงปลายทาง เพื่อตรวจสอบการจัดสรรหน้ากากอนามัย ป้องกันการกักตุน และจําหน่ายเกินราคา
สําหรับแนวทางปฏิบัติเกี่ยวกับการลาของข้าราชการ สํานักงานคณะกรรมการข้าราชการพลเรือน (ก.พ.) ได้จัดทําหลักเกณฑ์ และแนวทางสําหรับให้ข้าราชการปฏิบัติงานภายในที่พัก เพื่อให้ส่วนราชการพิจารณาดําเนินการตามข้อสั่งการของนายกรัฐมนตรีตามบริบทของการทํางานของส่วนราชการ โดยเป็นไปตามกฎหมายและระเบียบที่เกี่ยวข้อง โดยให้หัวหน้าส่วนราชการหรือผู้ได้รับมอบอํานาจสั่งให้ข้าราชการที่เดินทางกลับมาจาก หรือเดินทางผ่าน หรือมีเส้นทางแวะผ่าน ประเทศที่เสี่ยงต่อการติดเชื้อและแพร่ระบาดของ COVID-19 หรือมีเหตุควรสงสัยว่าเป็น COVID-19 และจําเป็นต้องสังเกตอาการปฏิบัติงานภายในที่พัก 14 วัน โดยไม่ถือเป็นวันลา ตามข้อ 15 ของระเบียบสํานักนายกรัฐมนตรีว่าด้วยการลาของข้าราชการ พ.ศ. 2555 กรณีเป็นปลัดกระทรวง หัวหน้าส่วนราชการขึ้นตรง ให้รัฐมนตรีเจ้าสังกัด หรือผู้ได้รับมอบอํานาจสั่ง และปฏิบัติราชการแทน ซึ่งเมื่อสิ้นสุดระยะเวลาการปฏิบัติงานในที่พักให้กลับไปปฏิบัติงานตามปกติ และการไม่ดําเนินการตามหลักเกณฑ์นี้ ถือเป็นการกระทําผิดวินัยตามระเบียบแบบแผนของทางราชการ ทั้งนี้ หากมีความจําเป็น สํานักงาน ก.พ. จะกําหนดหลักเกณฑ์อื่นเพิ่มเติมต่อไป
********************
รัฐบาลไทย-ข่าวทำเนียบรัฐบาล-สธ.ให้ความสำคัญทุกวิชาชีพที่ร่วมสู้โควิด-19
วันศุกร์ที่ 10 เมษายน 2563
สธ.ให้ความสําคัญทุกวิชาชีพที่ร่วมสู้โควิด-19
กระทรวงสาธารณสุขให้ความสําคัญทุกวิชาชีพร่วมดูแลผู้ป่วยโรคโควิด-19 เร่งหารือกับหน่วยงานที่เกี่ยวข้อง
กระทรวงสาธารณสุขให้ความสําคัญทุกวิชาชีพร่วมดูแลผู้ป่วยโรคโควิด-19 เร่งหารือกับหน่วยงานที่เกี่ยวข้อง
วันนี้ (10 เมษายน 2563) ที่กระทรวงสาธารณสุข จ.นนทบุรี นายแพทย์ณรงค์ สายวงศ์ รองปลัดกระทรวงสาธารณสุข และโฆษกกระทรวงสาธารณสุข ให้สัมภาษณ์ว่า กระทรวงสาธารณสุข ขอขอบคุณชมรมหัวหน้ากลุ่มงานการแพทย์แผนไทยและแพทย์ทางเลือก สํานักงานสาธารณสุขจังหวัด ที่เห็นความสําคัญของผู้ทํางานด้านการแพทย์แผนไทย โดยกระทรวงสาธารณสุขได้เข้าร่วมประชุมกับคณะกรรมการกําหนดเป้าหมายและนโยบายกําลังคนภาครัฐ (คปร.) โดยมีสํานักงานคณะกรรมการข้าราชการพลเรือน (กพ.) เป็นเลขานุการ ในการกําหนดกรอบจัดสรรตําแหน่งข้าราชการให้กับพนักงานราชการ พนักงานกระทรวงสาธารณสุข และลูกจ้างที่ปฏิบัติหน้าที่สนับสนุนการทํางานในสถานการณ์โรคติดเชื้อไวรัสโคโรนา 2019 ผลการประชุมเป็นที่น่าพอใจ
สําหรับตําแหน่งแพทย์แผนไทยได้มีการหารือกับอธิบดีกรมการแพทย์แผนไทยและการแพทย์ทางเลือก พร้อมทั้งได้มอบอธิบดีกรมการแพทย์แผนไทยและการแพทย์ทางเลือกเป็นประธานคณะกรรมการกําหนดตําแหน่งข้าราชการให้แพทย์แผนไทยในสถานพยาบาล ส่วนตําแหน่งอื่น ๆ ก็ได้ให้ความสําคัญ โดยจะมอบผู้บริหารที่เกี่ยวข้องในการปรึกษาหารือต่อไป
**************************** 10 เมษายน 2563
รัฐบาลไทย-ข่าวทำเนียบรัฐบาล-รายงานข่าวกรณีโรคติดเชื้อไวรัสโคโรนา 2019 (COVID-19) ประจำวันที่ 5 มิถุนายน 2563 [กระทรวงสาธารณสุข]
วันศุกร์ที่ 5 มิถุนายน 2563
รายงานข่าวกรณีโรคติดเชื้อไวรัสโคโรนา 2019 (COVID-19) ประจําวันที่ 5 มิถุนายน 2563 [กระทรวงสาธารณสุข]
รายงานข่าวกรณีโรคติดเชื้อไวรัสโคโรนา 2019 (COVID-19) ประจําวันที่ 5 มิถุนายน 2563
รายงานข่าวกรณีโรคติดเชื้อไวรัสโคโรนา2019 (COVID-19)
ประจําวันที่5 มิถุนายน 2563
สถานการณ์ผู้ติดเชื้อไวรัสโคโรนา 2019 ในประเทศไทยวันนี้ มีผู้ติดเชื้อรายใหม่เพิ่ม 1 ราย เป็นคนไทยที่เดินทางกลับจากประเทศคูเวตและเข้ารับการเฝ้าระวังในสถานที่รัฐจัดให้ มีผู้ป่วยกลับบ้านได้ 3 ราย ยอดผู้ป่วยกลับบ้านสะสม 2,971 ราย หรือคิดเป็นร้อยละ 95.78 ของผู้ป่วยทั้งหมด มีผู้ป่วยที่ยังรักษาอยู่ในโรงพยาบาล 73 ราย หรือร้อยละ 2.35 ของผู้ป่วยทั้งหมด ไม่มีผู้เสียชีวิตเพิ่ม รวมผู้เสียชีวิตสะสม 58 ราย ผู้ป่วยสะสมทั้งสิ้น 3,102 ราย
ขณะนี้สถานการณ์การติดเชื้อโควิด 19 ไม่พบผู้ติดเชื้อในประเทศต่อเนื่องเป็นเวลา 11 วันแล้ว เป็นผลมาจากความร่วมมือของประชาชนในการปฏิบัติตามมาตรการอย่างเคร่งครัด แต่เมื่อสถานการณ์เริ่มคลี่คลายการ์ดของประชาชนเริ่มตก ซึ่งสอดคล้องกับผลสํารวจทัศนคติต่อการสวมหน้ากากอนามัยช่องทางออนไลน์ ของกรมควบคุมโรคจํานวน 7 ครั้ง พบว่าประชาชนให้ความสําคัญและร่วมมือสวมหน้ากากอนามัยเกือบ 100 % แต่การสํารวจครั้งล่าสุด (ครั้งที่ 7) ระหว่างวันที่ 25- 30 พฤษภาคม 2563 จํานวน 1,633 ตัวอย่าง พบว่า เมื่อมีไข้จะสวมหน้ากากอนามัยประมาณร้อยละ 89 (ผลสํารวจครั้งที่ 6 ประมาณร้อยละ 96) ส่วนคนไม่มีไข้จะสวมหน้ากากอนามัยประมาณร้อยละ 70 (ผลสํารวจครั้งที่ 6 ประมาณร้อยละ 89) ชี้ให้เห็นว่าแนวโน้มการสวมหน้ากากอนามัยของประชาชนเริ่มลดลง ผนวกกับรัฐบาลได้ผ่อนปรนมาตรการ ทําให้ประชาชนเกิดความชะล่าใจอาจละเลยมาตรการการปฏิบัติตัว ออกมาใช้ชีวิตตามปกตินอกบ้านมากขึ้น บางส่วนไปท่องเที่ยว พบปะญาติ พี่ น้อง เกิดการรวมกลุ่ม บางพื้นที่มีคนอยู่รวมกันมากขึ้น ซึ่งหากมีผู้ติดเชื้อปะปนอยู่อาจทําให้ติดเชื้อตามมาได้ ขอให้ทุกคนยังคงเข้มมาตรการป้องกันตัวเอง โดยเฉพาะการสวมหน้ากากอนามัย หมั่นล้างมือ เว้นระยะห่างระหว่างกัน 1-2 เมตรกินอาหารปรุงสุกใหม่ ใช้ช้อนกลางส่วนตัว หมั่นทําความสะอาดบ้าน ส่วนผู้ประกอบการร้านค้าให้ทําความสะอาดร้านและพื้นผิวที่มีการสัมผัสบ่อยๆ เช่น ราวจับ ราวบันได ปุ่มกดลิฟต์ โต๊ะ ให้ถี่ขึ้น และปฏิบัติให้เป็นนิสัยเพื่อความปลอดภัยจากโรคโควิด 19 และสร้างชีวิตวิถีใหม่ให้เกิดขึ้นในสังคม
รัฐบาลไทย-ข่าวทำเนียบรัฐบาล-ราชกิจจานุเบกษา เผยแพร่กฎกระทรวงฯ เกี่ยวกับคณะกรรมการการอุดมศึกษา
วันจันทร์ที่ 3 กันยายน 2561
ราชกิจจานุเบกษา เผยแพร่กฎกระทรวงฯ เกี่ยวกับคณะกรรมการการอุดมศึกษา
ราชกิจจานุเบกษา เมื่อวันที่ 31 สิงหาคม 2561 เผยแพร่กฎกระทรวงกําหนดจํานวนกรรมการ คุณสมบัติ หลักเกณฑ์ และวิธีการสรรหา การเลือกประธานกรรมการและกรรมการ วาระการดํารงตําแหน่ง และการพ้นจากตําแหน่งของกรรมการ ในคณะกรรมการการอุดมศึกษา พ.ศ. 2561
ราชกิจจานุเบกษา เมื่อวันที่ 31 สิงหาคม 2561 เผยแพร่กฎกระทรวงกําหนดจํานวนกรรมการ คุณสมบัติ หลักเกณฑ์ และวิธีการสรรหา การเลือกประธานกรรมการและกรรมการ วาระการดํารงตําแหน่ง และการพ้นจากตําแหน่งของกรรมการ ในคณะกรรมการการอุดมศึกษา พ.ศ. 2561
ทั้งนี้ ได้ยกเลิกกฎกระทรวงฉบับเดิมซึ่งประกาศใช้มาตั้งแต่ปี 2556 เพื่อให้มีความเหมาะสมยิ่งขึ้น และสอดคล้องกับทิศทางการพัฒนาอุดมศึกษาเพื่อการพัฒนาประเทศ โดยคณะกรรมการการอุดมศึกษาชุดใหม่มีกรรมการจํานวนทั้งสิ้น 20 คน คือ
1) ประธานกรรมการ
2) กรรมการโดยตําแหน่ง จํานวน 5 คน ได้แก่ ปลัดกระทรวงวิทยาศาสตร์และเทคโนโลยี ปลัดกระทรวงศึกษาธิการ เลขาธิการคณะกรรมการกฤษฎีกา เลขาธิการคณะกรรมการพัฒนาการเศรษฐกิจและสังคมแห่งชําติ และผู้อํานวยการสํานักงบประมาณ
3) กรรมการซึ่งเป็นผู้แทนองค์กรปกครองส่วนท้องถิ่น จํานวน 1 คน
4) กรรมการซึ่งเป็นผู้แทนองค์กรวิชาชีพ จํานวน 1 คน
5) กรรมการซึ่งเป็นผู้แทนองค์กรเอกชน จํานวน 1 คน
6) กรรมการผู้ทรงคุณวุฒิ ซึ่งแต่งตั้งจากผู้มีความรู้ ความสามารถ และความเชี่ยวชาญในด้านการวางแผนยุทธศาสตร์ ด้านกําลังคนของประเทศ ด้านคุณภาพมาตรฐาน ด้านธุรกิจ ด้านมนุษยศาสตร์ ด้านวิจัยและนวัตกรรม ด้านวิทยาศาสตร์ประยุกต์และเทคโนโลยี ด้านวิทยาศาสตร์พื้นฐาน ด้านวิทยาศาสตร์สุขภาพ ด้านเศรษฐกิจการคลังและงบประมาณ ด้านสังคมศาสตร์ หรือด้านอุตสาหกรรม จํานวน 10 คน
- โดยให้เลขาธิการคณะกรรมการการอุดมศึกษา เป็นกรรมการและเลขานุการ
ให้ไว้ ณ วันที่ 16 สิงหาคม พ.ศ. 2561
ธีระเกียรติ เจริญเศรษฐศิลป์
รัฐมนตรีว่าการกระทรวงศึกษาธิการ
​Rewriter/Editor บัลลังก์ โรหิตเสถียร
รัฐบาลไทย-ข่าวทำเนียบรัฐบาล-"กระทรวงยุติธรรม"  ขับเคลื่อนการดำเนินงานของสำนักงานยุติธรรมจังหวัดด้านการเยียวยาผู้เสียหายและจำเลยในคดีอาญา
วันพุธที่ 10 มิถุนายน 2563
"กระทรวงยุติธรรม"  ขับเคลื่อนการดําเนินงานของสํานักงานยุติธรรมจังหวัดด้านการเยียวยาผู้เสียหายและจําเลยในคดีอาญา
นายประสาร มหาลี้ตระกูล รองปลัดกระทรงยุติธรรม เป็นประธานการประชุม Video Conference เพื่อติดตามผลการดําเนินงาน การเบิกจ่ายเงินช่วยเหลือเยียวยาผู้เสียหายและจําเลยในคดีอาญาระหว่าง กรมคุ้มครองสิทธิและเสรีภาพ กับสํานักงานยุติธรรมจังหวัด ๑ - ๑๘ ครั้งที่ ๒/๒๕๖๓
ในวันอังคารที่ ๙ มิถุนายน ๒๕๖๓ เวลา ๑๐.๐๐ น. ณ ห้องประชุมกระทรวงยุติธรรม ๑ ชั้น ๙ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ กรุงเทพมหานคร นายประสาร มหาลี้ตระกูล รองปลัดกระทรงยุติธรรม เป็นประธานการประชุม Video Conference เพื่อติดตามผลการดําเนินงาน การเบิกจ่ายเงินช่วยเหลือเยียวยาผู้เสียหายและจําเลยในคดีอาญาระหว่าง กรมคุ้มครองสิทธิและเสรีภาพ กับสํานักงานยุติธรรมจังหวัด ๑ - ๑๘ ครั้งที่ ๒/๒๕๖๓ โดยมี นายเรืองศักดิ์ สุวารี อธิบดีกรมคุ้มครองสิทธิและเสรีภาพ นางสาวนันทรัศมิ์ เทพดลไชย รองผู้อํานวยการสํานักงานกิจการยุติธรรม ผู้แทนจากสํานักงานยุติธรรมจังหวัด ๑ - ๑๘ ผู้บริหารและเจ้าหน้าที่ที่เกี่ยวข้อง เข้าร่วมฯ
ทั้งนี้ ที่ประชุมได้รับทราบผลการเบิกจ่ายเงินเยียวยาผู้เสียหายและจําเลยในคดีอาญา ปี ๒๕๖๓ ประจําเดือนพฤษภาคม และพิจารณาเป้าหมายการเยียวยาผู้เสียหายและจําเลยในคดีอาญา โดยเป้าหมายที่วางไว้ต้องดําเนินการเบิกจ่ายให้ได้ ร้อยละ ๗๗ หรือ ๓๔๖,๕๐๐,๐๐๐ บาท ภายในไตรมาส ๓ พร้อมนี้ ได้มีการรับฟังปัญหา - อุปสรรค และข้อเสนอแนะ ของสํานักงานยุติธรรมจังหวัด ๑ - ๑๘ เพื่อร่วมกันขับเคลื่อนการดําเนินงานช่วยเหลือเยียวยาผู้เสียหายและจําเลยในคดีอาญาให้บรรลุตามเป้าหมายที่วางไว้
รัฐบาลไทย-ข่าวทำเนียบรัฐบาล-“โรงงานยาสูบ จับมือ โรงงานไพ่ ลงนามบันทึกข้อตกลงความร่วมมือพัฒนาศักยภาพด้านการพิมพ์”
วันพฤหัสบดีที่ 29 มีนาคม 2561
“โรงงานยาสูบ จับมือ โรงงานไพ่ ลงนามบันทึกข้อตกลงความร่วมมือพัฒนาศักยภาพด้านการพิมพ์”
โรงงานยาสูบ กระทรวงการคลัง  และโรงงานไพ่ กรมสรรพสามิต ได้ลงนามในบันทึกข้อตกลงความร่วมมือระหว่างกันของรัฐวิสาหกิจ (Synergy) ในการพัฒนาศักยภาพด้านการพิมพ์ ณ ห้องประชุม 1 ชั้น 3 ตึกอํานวยการ โรงงานยาสูบ คลองเตย
นางสาวดาวน้อย สุทธินิภาพันธ์ ผู้อํานวยการยาสูบ กล่าวว่า ตามที่รัฐบาลได้มอบหมายนโยบายให้หน่วยงานรัฐวิสาหกิจสร้างความร่วมมือเชิงบูรณาการด้านการใช้ทรัพยากรและความร่วมมือระหว่างกัน (Synergy) พร้อมนําเทคโนโลยีและความเชี่ยวชาญของแต่ละหน่วยงานมาพัฒนาศักยภาพให้เกิดประโยชน์สูงสุดนั้น โรงงานยาสูบ และโรงงานไพ่ จึงได้ร่วมมือกันเพื่อพัฒนาศักยภาพในด้านการพิมพ์ สืบเนื่องจากแผนงานการย้ายฐานการผลิตของโรงงานยาสูบไปยังโรงงานผลิตยาสูบแห่งใหม่ ณ สวนอุตสาหกรรมโรจนะ จังหวัดพระนครศรีอยุธยา ฝ่ายการพิมพ์ของโรงงานยาสูบได้มีการจัดหาเครื่องจักรที่ทันสมัย สามารถรองรับระบบการผลิตสิ่งพิมพ์ ทั้ง 2 ระบบ ได้แก่ ระบบการพิมพ์แบบป้อนม้วน (Gravure) และการพิมพ์แบบป้อนแผ่น (Offset) อีกทั้งมีการย้ายเครื่องจักรเก่าในการผลิตสิ่งพิมพ์ที่ใช้อยู่ในปัจจุบันไปติดตั้งเพิ่มเติมที่โรงงานผลิตยาสูบแห่งใหม่เพื่อใช้งานร่วมกัน ฝ่ายการพิมพ์จึงมีศักยภาพสามารถรองรับการผลิตสิ่งพิมพ์ของโรงงานยาสูบที่มีอยู่ทั้งหมด และยังสามารถพัฒนางานในการพิมพ์สิ่งพิมพ์ปลอดการปลอมแปลง ด้วยเครื่องพิมพ์ใหม่ที่มีเทคโนโลยีทันสมัย โรงงานยาสูบจึงมีความพร้อมในการผนึกกําลังกับโรงงานไพ่ ซึ่งเป็นผู้ผลิตสิ่งพิมพ์ปลอดการปลอมแปลงของกรมสรรพสามิตอยู่แล้ว เพื่อให้งานด้านการพิมพ์มีประสิทธิภาพมากยิ่งขึ้น ภายใต้ความร่วมมือในการใช้ทรัพยากรร่วมกันของทั้งสองหน่วยงาน
ด้านนายภูมิจิตต์ พงษ์พันธุ์งาม ผู้อํานวยการโรงงานไพ่ กล่าวว่า สืบเนื่องจากนโยบายของรัฐบาล ที่มุ่งสร้างความร่วมมือเชิงบูรณาการของกลุ่มหน่วยงานรัฐวิสาหกิจ มาสู่การปฏิบัติเพื่อให้เกิดผลเป็นรูปธรรม โรงงานไพ่และโรงงานยาสูบจึงได้เห็นชอบร่วมกันที่จะลงนามในบันทึกข้อตกลงความร่วมมือในครั้งนี้ ซึ่งปัจจุบันโรงงานไพ่นั้นมีระบบการพิมพ์แบบป้อนแผ่น (Offset) เป็นหลัก ในขณะที่โรงงานยาสูบนั้นมีเทคโนโลยีในการพิมพ์แบบป้อนม้วน (Gravure) ซึ่งมีความทันสมัยกว่า ดังนั้น ความร่วมมือกันในครั้งนี้ จึงถือเป็นการเติมเต็มศักยภาพในด้านการพิมพ์ของทั้งสองหน่วยงานรัฐวิสาหกิจ ซึ่งจะก่อให้เกิดนวัตกรรรมในการผลิตสิ่งพิมพ์ที่มีประสิทธิภาพ การเพิ่มกําลังการผลิตและเสริมสร้างรูปแบบงานพิมพ์ให้ครอบคลุมตามความต้องการของกรมสรรพสามิต เป็นการใช้ทรัพยากรของทั้งสองหน่วยงานให้เกิดประโยชน์สูงสุด
ผู้อํานวยการยาสูบ กล่าวในตอนท้ายว่า การลงนามในบันทึกข้อตกลงความร่วมมือในครั้งนี้ จะเป็นประโยชน์ในด้านการพัฒนาศักยภาพและเทคนิคในด้านการพิมพ์ การแลกเปลี่ยนข้อมูลข่าวสาร การใช้เทคโนโลยีและความสามารถเฉพาะตัวของแต่ละหน่วยงาน เพื่อประโยชน์ร่วมกันทางธุรกิจ ที่สําคัญยังเป็นการลดต้นทุนการผลิต และเพิ่มมูลค่าสินค้าจากการใช้ทรัพยากรร่วมกันอีกด้วย
รัฐบาลไทย-ข่าวทำเนียบรัฐบาล-“บิ๊กอู๋”ลงพื้นที่กำแพงเพชร - นครสวรรค์ ลุยฝึกอาชีพผู้มีรายได้น้อยฯ
วันจันทร์ที่ 11 มิถุนายน 2561
“บิ๊กอู๋”ลงพื้นที่กําแพงเพชร - นครสวรรค์ ลุยฝึกอาชีพผู้มีรายได้น้อยฯ
รมว.แรงงาน ลงพื้นที่ จ.กําแพงเพชร - นครสวรรค์ มอบนโยบายหัวหน้าส่วนราชการในสังกัด ติดตามความคืบหน้าโครงการเพิ่มศักยภาพผู้มีรายได้น้อยที่ลงทะเบียนสวัสดิการแห่งรัฐฯ และกลุ่มผู้รับงานไปทําที่บ้าน
รมว.แรงงาน ลงพื้นที่ จ.กําแพงเพชร - นครสวรรค์ มอบนโยบายหัวหน้าส่วนราชการในสังกัด ติดตามความคืบหน้าโครงการเพิ่มศักยภาพผู้มีรายได้น้อยที่ลงทะเบียนสวัสดิการแห่งรัฐฯ และกลุ่มผู้รับงานไปทําที่บ้าน ย้ํา รัฐบาลไม่ทิ้งใครไว้ข้างหลัง สร้างงาน สร้างอาชีพ เพิ่มพูนรายได้ สร้างชุมชนเข็มแข็งอย่างยั่งยืน
วันนี้ (11 มิ.ย.61) พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน เป็นประธานการประชุมมอบนโยบายและทิศทางการดําเนินงานแก่หัวหน้าส่วนราชการจังหวัดกําแพงเพชร และตรวจเยี่ยม ผู้เข้ารับการฝึกอบรมโครงการเพิ่มศักยภาพผู้มีรายได้น้อยที่ลงทะเบียนสวัสดิการแห่งรัฐเพื่อสร้างงาน สร้างอาชีพ เพิ่มรายได้ และความมั่นคงในชีวิตของ จ.กําแพงเพชร จํานวน 7 รุ่น รวมจํานวน 140 คน จากเป้าหมายที่ต้องดําเนินการ 5,355 คน ฝึกช่างเอนกประสงค์ (ช่างชุมชน)จํานวน 121 คน ฝึกอาชีพอิสระ/อาชีพเสริม จํานวน 5,234 คน พร้อมเยี่ยมชมกระบวนการผลิตของกลุ่มรับงานไปทําที่บ้าน จํานวน 3 กลุ่ม ได้แก่ กลุ่มเย็บผ้าลํามะโกรก อ.เมืองกําแพงเพชร กลุ่มเย็บถุงมือบ้านหนองโดน อ.ไทรงาม กลุ่มเย็บกระเป๋าบ้านคลองปลาร้า อ.คลองสาน จ.กําแพงเพชร ณ สํานักงานพัฒนาฝีมือแรงงานจังหวัดกําแพงเพชร ซึ่งปัจจุบันมีกลุ่มผู้รับงานไปทําที่บ้านที่จดทะเบียนกับกรมการจัดหางาน 18 กลุ่ม ได้แก่ กลุ่มเย็บผ้า 13 กลุ่ม เย็บถุงมือ 1 กลุ่ม เย็บกระเป๋า 3 กลุ่ม และกลุ่มทอพรมเช็ดเท้า 1 กลุ่ม
พล.ต.อ.อดุลย์ฯ กล่าวว่า กลุ่มผู้รับงานไปทําที่บ้านถือเป็นกลุ่มที่มีความสําคัญทั้งในเชิงเศรษฐกิจและสังคมที่สามารถสร้างงานสร้างอาชีพ เพิ่มพูนรายได้ รวมทั้งทําให้ประชาชนมีงานทําอยู่ในหมู่บ้าน/ชุมชนของตนเอง โดยไม่ต้องเคลื่อนย้ายแรงงานไปทําต่างถิ่น ในขณะเดียวกันก็มีโอกาสได้ดูแลครอบครัวได้อย่างเต็มที่ ทําให้ครอบครัวอบอุ่น นําไปสู่สังคมเข้มแข็ง ดังนั้น การสร้างความเข้มแข็งและพัฒนากลุ่มจึงมีความสําคัญเป็นอย่างยิ่ง ประธานกลุ่มต้องเป็นผู้นําทั้งด้านการพัฒนาสมาชิก และการบริหารจัดการกลุ่ม สมาชิกต้องมีวินัยในการทํางาน โดยกระทรวงแรงงาน จะช่วยพัฒนาฝีมือแรงงาน ดูแลสวัสดิการและคุ้มครองแรงงาน ให้กู้ยืมเงินแก่กลุ่มผู้รับงานไปทําที่บ้าน และเข้าสู่ระบบประกันสังคม เพื่อสร้างความมั่นคงในชีวิตและการทํางาน สําหรับกลุ่มที่มาในวันนี้ถือเป็นตัวอย่างและผู้นําให้แก่ผู้ที่ลงทะเบียนสวัสดิการแห่งรัฐฯ และสนใจจะรับงานไปทําที่บ้าน โดยเราจะไม่ทิ้งใครไว้ข้างหลัง เพื่อนําไปสู่การพัฒนาคุณภาพชีวิตอย่างมั่นคง มั่งคั่ง และยั่งยืน
-------------------------------------------------
กองเผยแพร่และประชาสัมพันธ์ /ชนินทร เพ็ชรทับ - ข่าว/สมภพ ศีลบุตร – ภาพ/11 มิถุนายน 2561
รัฐบาลไทย-ข่าวทำเนียบรัฐบาล-กรุงไทยลดดอกเบี้ยเงินกู้ลูกค้ารายย่อยลงร้อยละ 0.50 ต่อปี
วันจันทร์ที่ 15 พฤษภาคม 2560
กรุงไทยลดดอกเบี้ยเงินกู้ลูกค้ารายย่อยลงร้อยละ 0.50 ต่อปี
ธนาคารกรุงไทยประกาศลดอัตราดอกเบี้ยลูกค้ารายย่อยลงร้อยละ 0.50 ต่อปี เหลืออัตราร้อยละ 7.12  มีผล 16 พฤษภาคมนี้ พร้อมออกโครงการกรุงไทยช่วย SME 4.0 วงเงินรวม 6,000 ล้านบาท
ธนาคารกรุงไทยร่วมขับเคลื่อนเศรษฐกิจไทย ช่วยเหลือธุรกิจรายย่อยให้สามารถเข้าถึงแหล่งเงินทุนได้ง่ายขึ้น มีต้นทุนทางการเงินที่ต่ําลง โดยประกาศลดอัตราดอกเบี้ยลูกค้ารายย่อยลงร้อยละ 0.50 ต่อปี เหลืออัตราร้อยละ 7.12 มีผล 16 พฤษภาคมนี้ พร้อมออกโครงการกรุงไทยช่วย SME 4.0 วงเงินรวม 6,000 ล้านบาท
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า จากที่ภาวะเศรษฐกิจของประเทศเริ่มมีการขยายตัว ดังนั้นเพื่อร่วมกระตุ้นเศรษฐกิจให้ขยายตัวอย่างต่อเนื่องในทุกภาคส่วน โดยเฉพาะการช่วยเหลือธุรกิจรายย่อยให้มีความเข้มแข็งมากขึ้น สามารถเข้าถึงแหล่งเงินทุนได้ง่ายขึ้น มีต้นทุนการประกอบธุรกิจที่ต่ําลง และเพิ่มความสามารถในการแข่งขัน ธนาคารจึงได้ลดอัตราดอกเบี้ยลูกค้ารายย่อยชั้นดี หรือ MRR ลงร้อยละ 0.50 ต่อปี เหลืออัตราร้อยละ 7.12 ต่อปี โดยมีผลตั้งแต่วันที่ 16 พฤษภาคมนี้เป็นต้นไป รวมทั้งออกโครงการกรุงไทยช่วย SME 4.0 สําหรับลูกค้า SME ทุกกลุ่ม ภายใต้วงเงินรวม 6,000 ล้านบาท
โครงการกรุงไทยช่วย SME 4.0 แบ่งการดูแลลูกค้า SME เป็น 2 กลุ่ม ได้แก่ กลุ่มลูกค้า SME ที่มียอดขายมากกว่า 100 ล้านบาท หรือมีวงเงินสินเชื่อมากกว่า 20 ล้านบาท โดยแบ่งเป็น 3 แพ็คเกจ ได้แก่ กรณีลูกค้ามีหลักประกัน คิดดอกเบี้ยคงที่ 3 ปี เริ่มต้นที่อัตราร้อยละ 4 ต่อปี ลูกค้าที่ใช้บสย.ค้ําประกัน ดอกเบี้ยคงที่ 3 ปี เริ่มต้นที่ร้อยละ 4.5 ต่อปี ส่วนสินเชื่อขายลดลูกหนี้การค้าหรือ Factoring ดอกเบี้ยเริ่มต้นที่ร้อยละ 4 ต่อปีเช่นกัน ให้กู้สูงสุดรายละ 40 ล้านบาท ผ่อนชําระนานสูงสุด 7 ปี วงเงินกู้รวม 4,000 ล้านบาท
สําหรับลูกค้า SME ขนาดเล็ก ที่มียอดขายน้อยกว่า 100 ล้านบาท หรือมีวงเงินสินเชื่อน้อยกว่า 20 ล้านบาท ธนาคารคิดอัตราดอกเบี้ยคงที่ 3 ปี ในอัตราเริ่มต้นที่ร้อยละ 4 ต่อปี ทั้งลูกค้าที่มีหลักประกัน หรือมีหลักประกันและใช้บสย.ค้ําประกัน ให้กู้สูงสุดรายละ 20 ล้านบาท ผ่อนชําระนานสูงสุด 7 ปี วงเงินกู้รวม 2,000 ล้านบาท
นายผยง ศรีวณิช กล่าวต่อไปว่า การลดดอกเบี้ยเงินกู้ลูกค้ารายย่อยและออกมาตรการช่วยเหลือ SME 4.0 ในครั้งนี้ ธนาคารต้องการสนับสนุนการขยายตัวของเศรษฐกิจและการฟื้นตัวของธุรกิจรายย่อย ด้วยการลดต้นทุนทางการเงินให้กับธุรกิจรายย่อยเพื่อเพิ่มความสามารถในการแข่งขัน รวมทั้งช่วยให้ประชาชนทั่วไปมีสภาพชีวิตความเป็นอยู่ที่ดีขึ้น มีสภาพคล่องมากขึ้นจากต้นทุนดอกเบี้ยที่ลดลง
ฝ่ายสื่อสารองค์กรและภาพลักษณ์
โทร.0-2208-4174-7
ที่มา : กระทรวงการคลัง
ผู้นําเสนอ : กลุ่มสารนิเทศการคลัง สํานักงานปลัดกระทรวงการคลัง
รัฐบาลไทย-ข่าวทำเนียบรัฐบาล-​ดีเดย์วันนี้! เชื่อมโยงข้อมูลประชาชนเต็มรูปแบบ หนุนเลิกใช้สำเนาบัตร ปชช.-ทะเบียนบ้าน
วันอังคารที่ 6 พฤศจิกายน 2561
​ดีเดย์วันนี้! เชื่อมโยงข้อมูลประชาชนเต็มรูปแบบ หนุนเลิกใช้สําเนาบัตร ปชช.-ทะเบียนบ้าน
--
อีกหนึ่งความก้าวหน้าที่ถือเป็นมิติใหม่ของการบริการภาครัฐที่จะมุ่งสู่ “ประเทศไทย 4.0”
รวมทั้งยังช่วยลดภาระแก่ประชาชน ทําให้ภาพลักษณ์ของภาคราชการมีความทันสมัย
โดยรัฐบาลได้สั่งการให้หน่วยงานราชการยกเลิกการใช้สําเนาบัตรประชาชนและสําเนาทะเบียนบ้าน ตั้งแต่เดือน สิงหาคม 2561 และจะเชื่อมโยงข้อมูลอย่างเต็มรูปแบบ 5 พฤศจิกายน 2561 พร้อมเปิดใช้แอปพลิเคชันบอกข้อมูลบริการ
หลายหน่วยงานได้ออกประกาศชัดเจนแล้ว อย่างกรมสรรพากร กรมที่ดิน เป็นต้น
สาระสําคัญของประกาศ คือ ไม่ให้เจ้าหน้าที่เรียกสําเนาเอกสารบัตรประจําตัวประชาชนและสําเนาทะเบียนบ้าน หรือสําเนาหนังสืออื่น ๆ ตามที่หน่วยงานกําหนด
ถ้าจําเป็นต้องใช้เอกสารที่ทางราชการออกให้ ให้เจ้าหน้าแจ้งหน่วยที่เป็นผู้ออกเอกสาร เพื่อให้จัดส่งข้อมูลหรือสําเนาเอกสารนั้นมาเพื่อใช้ประกอบคําขอ เว้นแต่ประชาชนต้องการนํามาแสดงด้วยตัวเอง
หากต้องคัดสําเนาเอกสาร ให้เจ้าหน้าที่เป็นผู้จัดทําสําเนาเอกสารเอง และห้ามเรียกเก็บค่าใช้จ่ายจากประชาชน
ส่วนกรณีมอบอํานาจให้บุคคลอื่นดําเนินการแทน ให้ใช้สําเนาบัตรประจําตัวประชาชนของผู้มอบอํานาจ และลงนามรับรองสําเนาถูกต้อง
ผลจากนโยบายยกเลิกใช้สําเนาเอกสารทางราชการ เป็นอย่างไร?
1.หน่วยงานรัฐจะเชื่อมโยงข้อมูลกับหน่วยงานที่เกี่ยวข้อง โดยไม่ต้องทําบันทึกข้อตกลง (MOU) เพื่อลดขั้นตอน และอํานวยความสะดวกให้ประชาชน ในการติดต่อราชการให้ใช้เวลาน้อยที่สุด
2. เจ้าหน้าที่จะเป็นผู้สั่งพิมพ์เอกสารนั้นจากระบบ และเป็นผู้ลงนามรับรองว่าได้ สั่งพิมพ์เอกสารนั้น โดยประชาชนไม่ต้องนําสําเนามาเอง และไม่ต้องลงนามรับรองสําเนาถูกต้องด้วย
นอกจากนี้ การให้บริการที่เป็นตัวเงินแก่ประชาชน และการจ่ายเงินแก่เจ้าหน้าที่ของรัฐ ไม่ว่าจะอยู่ในรูปแบบไหนก็ตาม เช่น การจ่ายเงินเดือน ค่าจ้าง ค่าตอบแทน เบี้ยประชุม ค่าเช่าบ้าน และสวัสดิการอื่นๆ ให้ดําเนินการผ่านระบบ National e-Payment
สําหรับประชาชนที่มีข้อสงสัยเรื่องการเชื่อมโยงข้อมูล ติดต่อสอบถามได้ที่ สํานักบริหารการทะเบียน กรมการปกครอง โทร.0 2791 7540 และ 0 2791 7525
หรือหากต้องการร้องเรียนปัญหาเกี่ยวกับการไม่ปฏิบัติตามมาตรการดังกล่าว ติดต่อได้ที่ LINE ของ สํานักงาน ก.พ.ร. @goodgov4u
โดยสํานักงาน ก.พ.ร. จะรายงานรัฐมนตรีเจ้าสังกัดของหน่วยงานนั้น เพื่อนําไปใช้ประเมินผลการปฏิบัติงานของหัวหน้าหน่วยงานทุกหน่วยงานด้วย
--------------------
ภาพ/ข่าว : กลุ่มสื่อสารเชิงกลยุทธ์ สํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-สมาชิกวุฒิสภาญี่ปุ่น และอดีตรัฐมนตรีว่าการกระทรวงการต่างประเทศญี่ปุ่น เข้าเยี่ยมคารวะ รองนายกรัฐมนตรี
วันศุกร์ที่ 18 มกราคม 2562
สมาชิกวุฒิสภาญี่ปุ่น และอดีตรัฐมนตรีว่าการกระทรวงการต่างประเทศญี่ปุ่น เข้าเยี่ยมคารวะ รองนายกรัฐมนตรี
สมาชิกวุฒิสภาญี่ปุ่น และอดีตรัฐมนตรีว่าการกระทรวงการต่างประเทศญี่ปุ่น เข้าเยี่ยมคารวะ รองนายกรัฐมนตรี
วันนี้ (18 มกราคม 2562) เวลา 10.00 น. นาย Hirofumi Nakasone สมาชิกวุฒิสภาญี่ปุ่น และอดีตรัฐมนตรีว่าการกระทรวงการต่างประเทศญี่ปุ่น เข้าเยี่ยมคารวะ นายสมคิด จาตุศรีพิทักษ์ รองนายกรัฐมนตรี ในโอกาสเยือนประเทศไทย ณ ห้องรับรอง 1 ตึกบัญชาการ 1 ทําเนียบรัฐบาล สรุปสาระสําคัญ ดังนี้
สมาชิกวุฒิสภาญี่ปุ่นแสดงความขอบคุณรองนายกรัฐมนตรีที่ให้เข้าพบ พร้อมทั้งยืนยันความสัมพันธ์ไทยและญี่ปุ่นมีความแน่นแฟ้นมายาวนาน มีการแลกเปลี่ยนการเยือนในทุกระดับ ทั้งราชวงศ์และประชาชน รวมทั้งมีความร่วมมือระหว่างกันในทุกมิติอย่างต่อเนื่อง
ในการนี้ สมาชิกวุฒิสภาญี่ปุ่นแสดงความยินดีในโอกาสที่ไทยดํารงตําแหน่งประธานอาเซียนในปีนี้ โดยเห็นว่าภูมิภาคอาเซียนมีความสําคัญยิ่ง ญี่ปุ่นกับไทยสามารถร่วมมือกันต่อไปเพื่อพัฒนาภูมิภาคลุ่มน้ําโขง โดยรองนายกรัฐมนตรีกล่าวว่าประเทศไทยมีข้อได้เปรียบจากการที่ตั้งอยู่จุดศูนย์กลางของอาเซียน ซึ่งเป็นภูมิภาคที่มีความสําคัญในด้านการค้าและเศรษฐกิจ และหวังว่าญี่ปุ่นจะกระชับบทบาทระหว่างญี่ปุ่นกับอาเซียนต่อไป
รองนายกรัฐมนตรีเชิญชวนให้นักลงทุนจากญี่ปุ่นเข้ามาลงทุนโครงการพัฒนาระเบียงเศรษฐกิจพิเศษภาคตะวันออก (EEC) อย่างไรก็ตามการพัฒนาทรัพยากรมนุษย์มีความสําคัญเช่นกันที่จะทําให้มีความเติบโตทางด้านเศรษฐกิจ รวมไปถึงการพัฒนาประเทศ โดยประสงค์ให้ญี่ปุ่นร่วมมือในการพัฒนาและให้ความช่วยเหลือทางด้านการศึกษาและหลักสูตรทางด้านทรัพยากรมนุษย์ในเขต EEC ไม่เพียงจะเป็นการพัฒนาประเทศไทย แต่จะเป็นเชื่อมไปยังภูมิภาคลุ่มแม่น้ําโขงด้วย
โอกาสนี้ สมาชิกวุฒิสภาญี่ปุ่นยินดีต่อพัฒนาการทางการเมืองของไทย และพร้อมที่จะสนับสนุนไทยในการเข้าร่วมเป็นสมาชิกความตกลงที่ครอบคลุมและก้าวหน้าสําหรับหุ้นส่วนทางเศรษฐกิจภาคพื้นแปซิฟิก (CPTPP) ด้วย
ในช่วงท้าย สมาชิกวุฒิสภาญี่ปุ่นย้ําว่า รัฐบาลญี่ปุ่นจะยังคงไว้ซึ่งความสัมพันธ์อันดีต่อไปกับรัฐบาลไทยในทุกมิติ